ائوین تئلفونو دؤنهلرله زنگ چالیر. زنگین سسی بیر آن دایانیب یئنیدن یوکسهلیر.
آنجاق کیمسه جواب وئرمیر. بو قوجا آروادهاردا قالیب؟ اولمایا یوخو درمانلاری یئنه اونو آغیر یوخویا باتیریب؟ اولمایا یئنه تئلفون خطی حیطدهکی سیمدن قیریلیب اونو تئلفونسوز بوراخیب. اولا بیلمز بو سسهاردان باغیریر بس؟ دئمک اولماز قاپیدا قونشولارلا قونوشا بیلر! قاپینین اؤنونده بیر یئر آلتی سالاراق توخونما توخویور.
قونشولاردا ایستر-ایستهمز باشینا توپلاشارلار. چانتاسیندان بیر مین تومنلیک چیخاریب قونشو اوشاغینا دئییر گئت هامییا آیین-اویون آل گتیر. قونشو اوشاغیایسه: آخی آی آبا بونا نه وئررلر کی؟
آبا: نیه بالا اون مین تومن دیها؟
– : یوخ آبا بو تکجه مین تومندیر!
– : ویییییی…من دئدیم به اون میندی…
– : بالاجا چانتانی بیر داها اویان بویان ائلهییب بیر اون مین تومنلیک وئریر اوشاغا.
– : وار یوخوم بوایدی، قالانین گتیر ساباح چؤرهک آلاجاغام.
کوچه ده اوتورماق چاغی اؤتوشوب. گون باتیب، قاش قارالیب. اولا بیلر کوچهنین باشیندا اولان مسجیده گئتسین. گئدیب، قاییتماسیدا اونون یئریشی ایله بو چاغادک چکر. نه بیلیم اوشاقلارینین ائوینهده گئده بیلر. هردن بو ایش باشینا وورار. آنجاق سون زامانلاردا گئت-گلینین چتین اولدوغوندان بو ایشی آزاراق ائدیر. هردن داریخما جانینی سیخاندا قونشولارین ائوینه گئدیر. تئلفون دورمادان زنگ چالیر. سسی ائوی آلیب باشینا. تئلفون دالیسیندا بو اوزدن گئتمهین آدام کیمدیر؟ کسین اوشاقلاریندان بیریدیر. بو بیر آنادان نیگاران اوشاغین زنگیدیر. اؤزگهسینه نه گرهکیر بئله دیرهنیش؟ بو جوابسیز تئلفونون ندنینی بیلمک اوچون ایندیجه اوشاقلارین ماشینی قاپینین اؤنونده دایانار.
-: آی آبا تئلفونا نیه جواب وئرمیرسن، اؤلودوک نیگارانچیلیقدان…!
آبا توخونما الینده چاشقین باخیشلا- : آی بالاهانی؟ بو من، بو دا تئلفون! هانی آخی؟
-: یئنه سودان، چایدان تؤکموسن اوستونه، ایشدن سالیبسان دا اونو.
سایمازیانا باشینی توخونما توخومایا قاتیب دئییر- :یوخ آبا جانی، سحردن اؤزومده هئچ کسی توتا بیلمیرم.
بو زنگین سسی، بو زنگین اییهسی اوزدن گئده سی دئییل. آردی کسیلمهدن بو ائوین نومرهسینی توتور. جانیم اؤرپهشیر بو دهشتلی سسدن. سانکی قارانلیق بیر اوچورمدان قالخاراق، ائوین تاوانیندا گزیشیب، سونوندا بیتیر. سانکی آبا بئینیمده توخــــونما توخویور.
دویون-دویون دویونلهییر بئینیمی.
توخــــــونما میلینی بئینمیه سوخاراق بئینیمین
ایپلرینی هؤرور. توخـــویوب-توخویوب منی
دار آغاجیندان آسلاییر. آبا جانی داها بوغولدوم.
داها یئتر…
قارانلیق دوشورسهده بو ائوین چیراقلاری یاناسی دئییل. ایلک دئدییم کیمیهانچی یوخو درمانی آبانی درین یوخویا آپاریب. یوخسا بو آرواد نامازسیز باش یاستیغا قویمازدی. اوتوروب دورماغی چتین اولورسادا بیر صندلده نامازینی قیلاردی. ندن آخی بو ائوین چیراغی بئله یانماز اولوب بو گئجه. حیطدهکی اَریک آغاجی یاز یئلیایله اَسینیر. بو ایل ایلک دؤنه آغاج چاققالا گتیریب. آبا اونلاری گؤزلری اوسته ساخلاییر. یاپراقلار آی ایشیغیندا پیر-پیر پیریلداییر…
اَه…داها یورولدوم بوش –بوشونا یازماقدان. بوش بوغازلیغا گوجوم قالماییب. تئلفونون سَسینی کَسیرم.
داها یئتر بو اویونبازلیق. داها یئتر ظارافات ائتدیین. ندن زنگ ائلهییرسن او ائوه. الیمدهکی موبایل یورولدو بو ایشدن.
کوچهلرده گزیشیب تکرار، تکرار .۰۴۱۴۲۲۳۹۷٫٫ نومره سینی ندن توتورسان. قینامایین منیم بو دلیلییمی. بیر نوه ندن بویوک آناسینا زنگ ائلهیر؟
ایستهییرم تکجه بیر داهادا دئسین: قاداسی نئجهسن، گلیم قوربانین اولوم…
نه یازیق آرتیق بیر هفته اؤنجه اونو قبریستانلیقدا باسدیرمیشیق…
سید رضا حسینی مرند
اولین نفری باشید که نظر میدهید!
عزیزان علاقه مند به دریافت مرتب روزنامه ساقی آذربایجان از طریق پست می توانند با دفتر روزنامه تماس حاصل نموده و یا به سامانه پیام کوتاه روزنامه پیامک بفرستند.
اشتراک یکساله: 340 هزار تومان
اشتراک شش ماهه: 170 هزار تومان
ضمنا هزینه بسته بندی و ارسال از طریق پست بر عهده روزنامه می باشد.
برای عضویت در خبرنامه پیامکی، اطلاعات خود را وارد کنید
از مسئولین محترم استان که وعده های آنان در این ستون پیگیری گردیده خواهشمند است توضیحات خود را در خصوص علل عدم تحقق وعده های داده شده جهت اطلاع شهروندان محترم و تنویر افکار عمومی به دفتر روزنامه ساقی ارسال فرمایند.
azb_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab kas_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab pes_Arab pes_Arab pes_Arab pes_Arab prs_Arab pes_Arab pes_Arab